Litla-morao tsa mohoanto li jooa ke basele
Ka Napo Lekhooana 'Mantaha Phato 20, 2018
BEREA –Litla morao tsa mohoanto oa basebetsi ba lifeme Maseru, li lemalitse le ho senyetsa ba bang ba Basotho bao e neng e se karolo ea boitseko bona. Ntle le tšenyo e ileng ea phatlalatsoa pejana, e entsoeng ke basebetsi ba mohoantong, Basotho ba bararo ba fumane litholoana tse bosula ha moshanyana a tlalehoa a pshatlehile lesapo ha ba bang ba senyehetsoe ke makoloi.
Mallane Morate oa Lekhalong Ha Thetsane o lemetse mantsibueng a Laboraro la mohoanto. Morate o ne a tsamaea pela ’mila oa makoloi Ha Thetsane. Koloi e kholo ea teraka ha e feta ea hatha lejoe la nto betsehela ho eena la mo otla leotong le letšehali moo ngakeng a ileng a joetsoa hore lesapo le pshatlehile.
Morate o hlalosa koloi e neng e hata le leng la majoe a neng a akhetsoe ka ’mileng ke basebetsi, e ile ea feta ’me h’a kholoe le hore moqhobi o hlokometse boemo bona. “Leoto lena bohloko ba lona ke bo otlang pelong. Ke phela le ’m’e oaka a seng a sena bophelo bo botle le ngoaneso. Ke ’na ea bonang hore ho’a jeoa ka tlung kaha ebile ke ne ke le tseleng e tsoa ho rekisa melala e besuoeng setopong sa Ha Thetsane,” Morate o rialo.
O re haho mang kapa mang ea ka llelang ho ena, ka hona le tlala e lapeng habo ke eo a kekeng a e lekanya. A re le ngakeng o sitiloe feela le ho lefa, empa mohaisane oa hae o ile a mo ema nokeng. Monghali Mosia Leseko e le mong’a koloi e otlileng majoe a neng a akhetsoe ka ’mileng, o lla sa ’mokotsana ka le reng o senyehetsoe ke koloi hampe-mpe.
Leseko o re koloi ea hae e otlile majoe thapameng ea Laboraro, ’me o hlokomela e ka lokiseha ka litjeo tse phahameng ebang e ka lokiseha. “Ha e na thuso. Majoe a e phuntse likarolo tse hlokolosi hoo e ileng eaba ea qhoma mollo empa ra potlakela ho e tima. Ha hole tjena ha ke tsebe le hore na motho o llela ho mang, o qosa mang hobane batho ba akhetseng majoe ke makholo-kholo a batho,” Leseko o itse atso. Hosale joalo, e ’ngoe ea makoloi e ile ea palama majoe ea ba ea tabola thaere, le mong’a eona o ntse a behile matsoho hloohong hore na o tla llela ho mang.